Tienervel: ’n Kenner se beste raad nóg
JY LEES NOU Tienervel: ’n Kenner se beste raad nóg
Tiener-wees en velprobleme is byna sinoniem, maar daar ís baie wat jy kan doen.
Die meeste tieners sukkel in een of ander stadium met hul vel en het al te skaam gevoel om hul gesig in die openbaar te wys.
Aknee ... ’n woord wat ons laat sidder. Volgens die gesondheidswebblad Healthline verwys aknee na enige vorm van verstopte porieë weens oortollige sebum (olie), dooie velselle of bakterieë.
Zoya Nell, programkoördineerder van somatologie aan die Isa Carstens Akademie, sê tieners sukkel meestal met twee dinge: ’n olierige, blink vel of ’n rooi vel. “Jou vel kan blink as gevolg van oortollige olie of rooi wees weens die gebruik van verkeerde produkte wat die vel beskadig en nie help nie.”
Volgens Zoya stimuleer hormone die vel se oliekliere. “Die vel reageer deur middel van die oorvervaardiging van olie, wat lei tot ’n olieglans op die vel. Omdat die olie meer word, skilfer die vel ook stadiger af. Die uiteinde is onderliggende verstopping wat kan omsit in puisies en aknee.”
Probeer om nie moed te verloor nie, dit sal beter raak soos wat jou hormoonskommelinge bedaar en jy ’n goeie velsorgroetine volg.
FOTO Unsplash / Matheus Ferrero
Daar is twee algemene soorte aknee, naamlik inflammatories en nie-inflammatories. Nie-inflammatoriese aknee is gewoonlik swart- en witkoppies. Dit veroorsaak donker of selfs pienk merkies, wat mettertyd vanself verdwyn.
Inflammatoriese aknee veroorsaak ’n papulêre of pustulêre uitslag, wat maklik prominente letsels tot gevolg kan hê. Dis groter puisies wat veral rondom jou kakebeen, op jou wange en ken voorkom. Dit ontstaan wanneer jou porieë met oortollige olie, dooie selle en bakterieë verstop word. Dit laat die porieë swel, inflammasie ontstaan en die vel se epidermis en selfs dermislaag word beskadig. Die vel om die letsels is effe gelig, wat ’n oneweredige veltekstuur skep.
Voorsorg en nasorg:
“Die beste raad is om elke dag jou vel met ’n gepaste velsorgroetine te behandel en minstens 1-2 keer per week ’n ligte afskilfering te doen. Hidrasie is óók baie belangrik. Wanneer die vel goed gehidreer is, is die vel geneig om gebalanseerd te wees en te reageer.”
Nóg ’n wedstryd: SARIE Nuwe Gesig. Dit is deel van SARIE Voorbladgesig en almal tussen 16 en 18 (let wel, slegs graad 10 tot graad 12) kry die kans om ontdek te word. Die wenner sal op ’n unieke manier op ons September-voorblad aangekondig word.